Lîm Khái-ui

**Lîm Khái-ui** (), sī Tâi-oân ê chit-gia̍p iá-kiû soán-chhiú, A-bí-cho̍k lâng, bat-tī Bí-kok Chit-pāng A-lī-song-ná Hiáng-bóe-chôa hāu-le̍k, tī Bí-kok Chit-pāng siōng koân ê chân-kip sī 2A, bo̍k-chiân tī Tiong-hôa Chit-pāng ê Bī-choân Liông, siú-pī ūi-tì sī tâu-chhiú.

## Seng-gâi
2014 nî, hit-tang-chūn iá tī Sêng-tek Ko-tiong tha̍k-chheh ê Lîm Khái-ui hőng kéng ji̍p-khì 2014 nî A-chiu Chheng-pāng Kím-phiau-sài, tī chún-koat-sài tong-tiong tùi-chiàn Ji̍t-pún sian-hoat chhut-sài, tān-sī lo̍h-bóe tī 9-kio̍k-hā hőng tò-iâⁿ, chòe-āu Lîm Khái-ui oân-tâu pāi, m̄-koh tī 2015 nî, tio̍h í 30-bān Bí-kim ê chhiam-iok-kim ka-ji̍p Bí-kok Chit-pāng A-lī-song-ná Hiáng-bóe-chôa, chèng-sek khai-sí i ê chit-pāng seng-gâi.

### Bí-kok Chit-pāng Sî-kî
2018 nî, pún-té hőng kéng ji̍p-khì 2018 nî U-23 Sè-kài-poe Iá-kiû-sài ê kok-ka-tūi, tān-sī lo̍h-bóe in-ūi Hiáng-bóe-chôa kiû-thoân bô ài hō͘ i khì chőaⁿ thè-chhut.

2019 nî, tī sió-liân-bêng piáu-hiān chiâⁿ hó ê Lîm Khái-ui hőng kéng ji̍p-khì 2019 nî Sè-kài Iá-kiû 12-kiông Sài, mā sī kàu Bí-kok phah-kiû liáu-āu thâu-chi̍t-pái ka-ji̍p kok-ka-tūi, lo̍h-bóe Tiong-hôa-tūi sūn-lī ji̍p-khì ho̍k-sài, tit-tio̍h tē-5-miâ ê sêng-chek.

2022 nî, seng-gâi thâu-chi̍t-pái peh khì--lí 2A, tān-sī kùi-tiong hō͘ Hiáng-bóe-chôa kiû-thoân sek-chhut, āu--lâi Lîm Khái-ui sûi khì Bí-kok to̍k-li̍p liân-bêng ê Tāi-se-iôⁿ Chit-gia̍p Iá-kiû Liân-bêng Tn̂g-tó Ah, kè-sio̍k lâu tī Bí-kok tán-thāi ki-hōe, lo̍h-bóe tī 2022 nî 6 goe̍h 29, Tiong-hôa Chit-pāng Soán-siù-hōe pò-miâ kiat-sok chìn-chêng hiòng liân-bêng oân-sêng pò-miâ, khak-tēng ē tńg-khì Tâi-oân chham-ka soán-siù.

### Tiong-hôa Chit-pāng Sî-kî
Tī 2022 nî ê soán-siù-hōeténg-koân, Lîm Khái-ui tī tē-1-lûn tit-tio̍h Bī-choân Liông ê chí-miâ, m̄-koh i iá tī Bí-kok ê to̍k-li̍p liân-bêng chhut-sài, it-ti̍t kàu 2022 nî 7 goe̍h 26 Bī-choân Liông kā to̍k-li̍p liân-bêng ê ha̍p-iok bé-tó-tn̄g, chèng-sek kā Lîm Khái-ui chhiam--lo̍h-lâi, chóng kè-ta̍t sī 2.5 nî lóng-chóng 1470-bān-kho͘ ê ho̍k-sò͘-nî ha̍p-iok.

2022 nî 8 goe̍h 3 hō, oân-sêng Tiong-hôa Chit-pāng chho͘-teng-pán, kiù-oān 1-kio̍k bô sit-hun, pēng-chhiáⁿ tī 8 goe̍h 9 hō tit-tio̍h thâu-chi̍t-ê tiòng-kè sêng-kong.

2023 nî, goân-pún hőng kéng ji̍p-khì Sè-kài Iá-kiû Keng-tián-sài ê 35-lâng miâ-toaⁿ, tān-sī lo̍h-bóe bô hőng kéng ji̍p-khì 30-lâng chèng-sek miâ-toaⁿ lāi-té. Pēng-chhiáⁿ tī hit-nî kái chò chiong-kiat-chiá. 7 goe̍h hőng kéng ji̍p-khì A-ūn ê kok-ka-tūi, m̄-koh tī 9 goe̍h A-ūn khai-sí chìn-chêng in-ūi tò-kha tio̍h-siong hőng ōaⁿ-tiāu; tān-sī tī A-ūn pí-sài kî-kan i ê kha tio̍h hó-ah, ti̍t-chiap tńg-khì kàu it-kun chhut-sài, hőng hoâi-gî kám-sī leh chà-siong, siám-phiah kok-ka-tūi teng-tiàu ê gī-bū (kin-kì hoat-lu̍t, sêng-chek iu-ī ê iá-kiû soán-chhiú ē-tàng bián kah it-poaⁿ ê lâng ho̍k kāng-khoán ê peng-e̍k, tān-sī nā kok-chè pí-sài siū-tio̍h kok-ka-tūi teng-tiàu ū kiông-chè chham-ú ê gī-bū), ín-khí kiû-bê ê thó-lūn.

2023 nî 10 goe̍h 24, í gōa-khah kiû-oân sin-hūn hőng kéng ji̍p-khì A-chiu Chit-pāng Koan-kun Cheng-pà-sài, sī chū 2019 nî liáu-āu koh-chi̍t-pái ka-ji̍p kok-ka-tūi.

2024 nî hőng kéng ji̍p-khì Sè-kài Iá-kiû 12-kiông Sài ê kok-ka-tūi miâ-toaⁿ lāi-té, lo̍h-bóe Tiong-hôa-tūi tit-tio̍h Tâi-oân tī 3-tōa-sài (Ò-ūn, 12-kiông, Keng-tián-sài) ê thâu-chi̍t-ê koan-kun.

## Chit-pāng Seng-gâi Sêng-chek

## Chham-khó Chu-liāu

## Gōa-pō͘ Liân-kiat

*小聯盟官方網站